Eugen Neagoe, în criză la FC Argeș: "Nu avem terenul nostru. Ba nici vestiare nu avem!"
FC Argeș a retrogradat în Liga 2 la finalul sezonului trecut după ce a pierdut barajul contra celor de la Dinamo.
Fosta dublă campioană a României nu se regăsește în actuala stagiune. Eugen Neagoe, tehnicianul formației din provincie, s-a plâns de curând de situația de la club.
"Nu avem terenul nostru. Ba nici vestiare nu avem!"
"Cum ne antrenăm, așa și jucăm! Nu avem un teren al nostru, o bază de pregătire, și ne antrenăm cum ne antrenăm, pe un teren foarte rău. Nu poți să te antrenezi pe un islaz și a doua zi să joci ca Barcelona!
Suporterii așteaptă posesie, să ne dominăm adversarii, toți vrem asta, dar nu se poate acolo unde ne pregătim. Noi nu avem casa noastră, nu avem terenul nostru. Ba nici vestiare nu avem! Nu s-a făcut nimic", a spus Eugen Neagoe, în cadrul unei conferințe de presă.